આમ છતાં, ઘરમાં કોમ્પ્યુટર વસાવવું એ સ્ટેટસ સિમ્બલ મટીને જરૂરીયાત બની ગયું છે. કોમ્પ્યુટર વસાવતા પહેલા ખરીદનાર ચાર જણને પૂછે છે. ‘કયું સારું?’, ‘તમે કોની પાસેથી ખરીદ્યું ?’, ‘મોનીટર કેટલા ઇંચનું છે ?’, ‘બધાં પ્રોગ્રામ નાખી આપે છે ?’, ‘કેટલામાં પડ્યું ?’. કમનસીબે લગ્નપૂર્વે ઘણાં છોકરા-છોકરીઓને હજુ આટલા બધાં પ્રશ્ન પૂછવાની છૂટ નથી મળતી. આમ ગુજરાતી વેપારી અને બિન-વેપારી વર્ગ પોતાની સઘળી આવડતનો ઉપયોગ કરી, વેચનારને બગડે તો રીપેર કરવા માટે બાંધી લઇ, સારું મુહુર્ત જોઈ કોમ્પ્યુટર ઘેર લાવે છે.